สรุปภาวะตลาดต่างประเทศ ประจำวันที่ 16 พ.ค. 2566
สรุปภาวะตลาดต่างประเทศ ประจำวันที่ 16 พ.ค. 2566
สรุปภาวะตลาดต่างประเทศ ประจำวันที่ 16 พ.ค. 2566
17 พ.ค. 2566

ดัชนีดาวโจนส์ตลาดหุ้นนิวยอร์กปิดร่วงลงกว่า 300 จุดในวันอังคาร (16 พ.ค.) หลังจากโฮม ดีโปท์ ซึ่งเป็นบริษัทจำหน่ายสินค้าตกแต่งบ้านรายใหญ่ที่สุดของสหรัฐเปิดเผยผลประกอบการที่น่าผิดหวัง และสหรัฐเปิดเผยรายงานยอดค้าปลีกเดือนเม.ย.ที่ต่ำกว่าการคาดการณ์ ซึ่งบ่งชี้ว่าการใช้จ่ายของผู้บริโภคในสหรัฐอ่อนแอลง นอกจากนี้ ตลาดยังถูกกดดันจากความไม่แน่นอนเกี่ยวกับทิศทางอัตราดอกเบี้ยของธนาคารกลางสหรัฐ (เฟด) และการเจรจาปรับเพิ่มเพดานหนี้ของรัฐบาลสหรัฐที่ยังไม่บรรลุผล
ดัชนีเฉลี่ยอุตสาหกรรมดาวโจนส์ 33,012.14 จุด ร่วงลง 336.46 จุด หรือ -1.01%, ดัชนี S&amp;P500 ปิดที่ 4,109.90 จุด ลดลง 26.38 จุด หรือ -0.64% และดัชนี Nasdaq ปิดที่ 12,343.05 จุด ลดลง 22.16 จุด หรือ -0.18%
ตลาดหุ้นยุโรปปิดลบในวันอังคาร (16 พ.ค.) ขณะที่นักลงทุนวิตกเกี่ยวกับแนวโน้มผลประกอบการที่อ่อนแอของบริษัทจดทะเบียนทั้งในยุโรปและสหรัฐ และการเปิดเผยข้อมูลยอดค้าปลีกที่ต่ำกว่าคาดของสหรัฐทำให้เกิดความวิตกเกี่ยวกับการใช้จ่ายของผู้บริโภค
ทั้งนี้ ดัชนี STOXX 600 ปิดที่ 464.70 จุด ลดลง 1.97 จุด หรือ -0.42%
ดัชนี CAC-40 ตลาดหุ้นฝรั่งเศสปิดที่ 7,406.01 จุด ลดลง 12.20 จุด หรือ -0.16%, ดัชนี DAX ตลาดหุ้นเยอรมนีปิดที่ 15,897.93 จุด ลดลง 19.31 จุด หรือ -0.12% และดัชนี FTSE 100 ตลาดหุ้นลอนดอนปิดที่ 7,751.08 จุด ลดลง 26.62 จุด หรือ -0.34%
ตลาดหุ้นลอนดอนปิดลบในวันอังคาร (16 พ.ค.) โดยถูกกดดันจากการปรับตัวลงของหุ้นกลุ่มการเงิน, กลุ่มพลังงานและกลุ่มบริษัทที่พึ่งพาตลาดจีน ขณะที่หุ้นโวดาโฟนร่วงลงหลังคาดการณ์กระแสเงินสดลดลง
ทั้งนี้ ดัชนี FTSE 100 ตลาดหุ้นลอนดอนปิดที่ 7,751.08 จุด ลดลง 26.62 จุด หรือ -0.34%
สัญญาน้ำมันดิบเวสต์เท็กซัส (WTI) ตลาดนิวยอร์กปิดลบในวันอังคาร (16 พ.ค.) หลังจากจีนและสหรัฐเปิดเผยข้อมูลเศรษฐกิจที่อ่อนแอ ซึ่งบดบังปัจจัยบวกจากการที่สำนักงานพลังงานสากล (IEA) ปรับเพิ่มคาดการณ์อุปสงค์น้ำมันทั่วโลกในปีนี้
ทั้งนี้ สัญญาน้ำมันดิบ WTI ส่งมอบเดือนมิ.ย. ลดลง 25 เซนต์ หรือ 0.35% ปิดที่ 70.86 ดอลลาร์/บาร์เรล
ส่วนสัญญาน้ำมันดิบเบรนท์ (BRENT) ส่งมอบเดือนก.ค. ลดลง 32 เซนต์ หรือ 0.43% ปิดที่ 74.91 ดอลลาร์/บาร์เรล
สัญญาทองคำตลาดนิวยอร์กปิดร่วงลงในวันอังคาร (16 พ.ค.) โดยตลาดถูกกดดันจากการแข็งค่าของดอลลาร์ และการแสดงความเห็นของเจ้าหน้าที่ธนาคารกลางสหรัฐ (เฟด) ที่ส่งสัญญาณสนับสนุนให้เฟดเดินหน้าปรับขึ้นอัตราดอกเบี้ยเพื่อสกัดเงินเฟ้อ
ทั้งนี้ สัญญาทองคำตลาด COMEX (Commodity Exchange) ส่งมอบเดือนมิ.ย. ร่วงลง 29.7 ดอลลาร์ หรือ 1.47% ปิดที่ 1,993 ดอลลาร์/ออนซ์
สัญญาโลหะเงินส่งมอบเดือนก.ค. ลดลง 39.80 เซนต์ หรือ 1.64% ปิดที่ 23.893 ดอลลาร์/ออนซ์
สัญญาพลาตินัมส่งมอบเดือนก.ค. ลดลง 7.80 ดอลลาร์ หรือ 0.73% ปิดที่ 1,066.90 ดอลลาร์/ออนซ์
สัญญาพัลลาเดียมส่งมอบเดือนมิ.ย. ร่วงลง 30.70 ดอลลาร์ หรือ 2% ปิดที่ 1,499.60 ดอลลาร์/ออนซ์
ดอลลาร์สหรัฐแข็งค่าเมื่อเทียบกับสกุลเงินหลัก ๆ ในการซื้อขายที่ตลาดปริวรรตเงินตรานิวยอร์กในวันอังคาร (16 พ.ค.) ขานรับถ้อยแถลงของเจ้าหน้าที่ธนาคารกลางสหรัฐ (เฟด) ซึ่งสนับสนุนให้เฟดเดินหน้าปรับขึ้นอัตราดอกเบี้ยเพื่อสกัดเงินเฟ้อ
ทั้งนี้ ดัชนีดอลลาร์ ซึ่งเป็นดัชนีวัดความเคลื่อนไหวของดอลลาร์เมื่อเทียบกับสกุลเงินหลัก 6 สกุลในตะกร้าเงิน เพิ่มขึ้น 0.12% แตะที่ระดับ 102.5606
ดอลลาร์สหรัฐแข็งค่าเมื่อเทียบกับเงินเยน ที่ระดับ 136.3070 เยน จากระดับ 136.0770 เยนในวันจันทร์ (15 พ.ค.), แข็งค่าเมื่อเทียบกับฟรังก์สวิส ที่ระดับ 0.8959 ฟรังก์ จากระดับ 0.8949 ฟรังก์, แข็งค่าเมื่อเทียบกับโครนาสวีเดน ที่ระดับ 10.4029 โครนา จากระดับ 10.3432 โครนา แต่ไม่เปลี่ยนแปลงเมื่อเทียบกับดอลลาร์แคนาดา ที่ระดับ 1.3469 ดอลลาร์แคนาดา
ส่วนยูโรอ่อนค่าลงเมื่อเทียบกับดอลลาร์สหรัฐ ที่ระดับ 1.0868 ดอลลาร์ จากระดับ 1.0874 ดอลลาร์ ขณะที่เงินปอนด์อ่อนค่าลงแตะที่ระดับ 1.2486 ดอลลาร์ จากระดับ 1.2528 ดอลลาร์